ועדת החינוך, התרבות והספורט, כנסת 18, פרוטוקול מספר 63, 2009-08-26 13:15

זבולון אורלב: אני מבקש לפתוח את ישיבת הוועדה בנושא הנחה בשכר לימוד לגילאי 3 באזורי עדיפות לאומית.

זבולון אורלב: מר סמי בר לב, ראש המועצה המקומית בקצרין, יזם את הפנייה ונעניתי לקיים את הדיון.

זבולון אורלב: בבקשה.

שמואל בר לב: הבקשה שלנו, שמשרד החינוך יקיים את החלטת הכנסת בחוק ההסדרים, לפיה ההטבות שניתנו במסגרת חוק העדיפות הלאומית יתבטלו בתום שנתיים וחצי מיום קבלת ההחלטה.

שמואל בר לב: משרד החינוך לא מקיים את החלטת הכנסת, הוא לא משנה את החלטתו לבטל את ההטבות לאזורי עדיפות לאומית בעקבות החלטת הכנסת.

שמואל בר לב: יושב-ראש ועדת החינוך, התרבות והספורט היה מאלה שפעלו לקבלת החוק הזה בחוק ההסדרים כדי לתקן את העיוות שנוצר.

שמואל בר לב: המצב אבסורדי לחלוטין.

שמואל בר לב: החוברת שמשרד החינוך הוציא פשוט נוראית.

שמואל בר לב: אי אפשר בכלל להגן עליה ולהסביר למה ישובים מסוימים במדינת ישראל מקבלים חינוך חובה בגיל 3 ולמה אחרים לא.

שמואל בר לב: אין כאן שום סדר ושום קריטריונים.

שמואל בר לב: לקח חודשים עד שהצלחתי לקבל הסבר ממשרד החינוך, כי גם רוב האנשים שם לא יודעים למה כך נקבע.

שמואל בר לב: פתאום אחרי שקבעו ישובים מסוימים מופיעה פסקה "שבעת הישובים" – יש 7 ישובים שמקבלים 80% הנחה באופן קבוע – ואחרי כן כתוב בעמוד אחר "שבעת הישובים וטבריה".

שמואל בר לב: לא כותבים "8 ישובים", אלא "7 ישובים וטבריה".

שמואל בר לב: למה טבריה?

שמואל בר לב: למה לא צפת?

שמואל בר לב: למה לא עיר אחרת?

שמואל בר לב: במילא העסק מעוות ולא צודק, לא שוויוני, לא לפי קריטריונים, לא הוגן וסובל מעיוות נוראי.

שמואל בר לב: על כן אנו מבקשים, במשך שנים רבות, במשך למעלה מ-10 שנים ישובים קיבלו את ההסדר הזה וההורים שילמו 700 שקל על החינוך בגילאי 3.

שמואל בר לב: עכשיו פתאום רוצים להעלות להם ל-7,000 שקל.

שמואל בר לב: זה בלתי אפשרי, גזירה שהציבור לא עומד בה.

שמואל בר לב: ההורים לא רושמים את ילדיהם לגנים.

זבולון אורלב: מר פלג, אני מציע שתישאר כי אני רוצה לקרוא כאן הודעה של מרכז השלטון המקומי על פוליסות הביטוח לתאונות אישיות.

זבולון אורלב: אתה העלית את זה?

אהוד פלג: לא אני העליתי את זה.

אהוד פלג: אני העליתי את נושא כובד הילקוטים שאמור היה להידון היום.

זבולון אורלב: זה לא יידון היום.

זבולון אורלב: נמצא גם לזה זמן.

זבולון אורלב: ייתכן שזה יידון ביום שני הקרוב, עוד אבדוק את זה.

שמואל בר לב: אנחנו מבקשים – נמצאים כאן גם ראש עיריית אילת וראש עיריית צפת ואחרים שביקשו מאתנו לייצג אותם – שהמצב שהיה קיים יימשך לעוד שנתיים וחצי.

שמואל בר לב: אני מניח שלפני תום השנתיים וחצי הללו הממשלה תעשה סוף-סוף סדר בנושא חוק עדיפות לאומית בכל התחומים, לא רק במשרד החינוך, גם בהטבות מס וגם במשרד התעשייה, המסחר והתעסוקה ובחוק עידוד השקעות הון וכן הלאה.

שמואל בר לב: עד אז, צריך להשאיר את המצב שהיה קיים.

שמואל בר לב: כך קבעה כנסת ישראל.

שמואל בר לב: דרך אגב, החלטת הבג"ץ שבאה לבטל את זה באה בגלל שהממשלה פעלה בלי סמכות, בלי אישור הכנסת.

שמואל בר לב: מאחר ויש עכשיו החלטה ברורה ומוחלטת של הכנסת, חובה על משרד החינוך להמשיך את המצב הקיים.

זבולון אורלב: תודה רבה.

זבולון אורלב: רשות הדיבור למר מאיר יצחק הלוי, ראש עיריית אילת.

זבולון אורלב: בבקשה.

30797: אני רוצה להצטרף לחברי ולהגיד כדלקמן.

30797: ראשית, ההודעה הגיעה בעיתוי מאוד-מאוד מורכב, מסובך ומאוחר.

30797: המשמעות האופרטיבית אצלנו, מדובר בכ-20 גני ילדים.

30797: צריך לזכור, העיר אילת מאופיינת בכמה אפיונים שהם רק שלה: משפחות חד-הוריות, עבודה מלונאית.

30797: כל הדברים הללו יוצרים קושי רב מאוד בתעסוקה בעיר אילת.

30797: מאינדיקציות ראשונות, הנגזרת המיידית שאנחנו רואים שיש לנו 6-7 גני ילדים פחות מאשר היו בשנה שעברה לגילאים הללו.

30797: מדובר כאן גם בסייעות וגם בגורמים נוספים.

30797: אדוני היושב-ראש, אני מבקש לספר לך שבאופן מפתיע גם משרד התעשייה, המסחר והתעסוקה קיבל החלטה גורפת על-פי החלטת הממשלה לבטל את ההטבה שהיה נותן במימון צהרונים לכל רשות שנמצאת באשכול 5, ואילת בתוכן.

30797: זאת אומרת, קיבלנו מכה משני הכיוונים, גם ממשרד התעשייה, המסחר והתעסוקה וגם ממשרד החינוך.

30797: אנחנו אובדי עצות, נבוכים ולא יודעים כיצד לנהוג.

30797: אני חושב שניתן – וזאת על-פי מה ששוחחתי עם מנהלת המחוז – להסיר את הגזירה הזאת מן הערים המדוברות.

30797: אנחנו פונים אל הוועדה, וכמובן למנכ"ל משרד החינוך בבקשה לראות כיצד ניתן להחזיר את חוק חינוך חינם לגילאי 3.

30797: זה חשוב וחיוני, זה נחוץ גם לתעסוקה, גם לילדים וגם לכל הגורמים שטיפלו בזה עד היום.

זבולון אורלב: תודה רבה.

זבולון אורלב: רשות הדיבור לראש עיריית צפת, שאני שמח להכירך.

זבולון אורלב: בבקשה.

אילן שוחט: תודה רבה.

אילן שוחט: אני מצטרף לדבריו של מר סמי בר לב.

אילן שוחט: לא ארחיב על היישום של החוק הזה.

אילן שוחט: אנחנו מדברים כאן למעשה על תקופת ביניים, על תפר שצריך לדעת איך עוברים אותו בצורה ראויה ומכובדת.

אילן שוחט: כפי שמר סמי בר לב הציג, הוא פרוץ מאוד.

אילן שוחט: יש תוספות מכאן ותוספות משם.

אילן שוחט: לא שמענו נימוקים מדוע הישובים האלה נכללו.

אילן שוחט: אני רואה ישובים כמו ביתר עילית, בני-ברק, יקנעם וטבריה שמקבלים ואילו צפת לא מקבלת.

זבולון אורלב: באיזה אשכול נמצאת בני-ברק?

זבולון אורלב: צפת נמצאת באשכול אחר מבני-ברק?

אילן שוחט: זה לא נקבע לפי אשכולות.

אילן שוחט: רק חלק חילקו לפי אשכולות סוציו-אקונומים.

זבולון אורלב: וזה חלוקה רק של החינוך?

אילן שוחט: הנה, נהריה באשכול גבוה יותר מאשר צפת והיא נכללת.

אילן שוחט: יש גם קריטריון של קו עימות.

אילן שוחט: זה פרוץ מאוד.

אילן שוחט: צפת היא עיר שבה 45% מהתושבים הם נתמכי רווחה.

אילן שוחט: אם משפחה שילמה עד כה 300 שקל בשנה ותשלם מעתה ואילך 800 שקל בחודש – לא אפתח את שנת הלימודים, אביא אותם באוטובוסים למשרד החינוך כי המצב בלתי אפשרי.

אילן שוחט: אי אפשר כך לפתוח את הגנים.

קריאה: אולי קודם תפנו לבג"ץ ואחר-כך למשרד החינוך.

קריאה: תעשו טיול בירושלים ...

אילן שוחט: מצאנו פתרון דרך הכנסת לתקופת הביניים, עד שממשלת ישראל תעשה סדר באזורי העדיפות.

אילן שוחט: באמת הגיע הזמן שיעשו סדר.

אילן שוחט: עיר כמו חצור, שנמצאת 2 קילומטרים מצפת, מקבלת 13% הטבות מס ואילו לצפת אין הטבות מס.

אילן שוחט: הכול כאן נבע משיקולים פוליטיים ולא ענייניים.

אילן שוחט: היום סוף-סוף באים לעשות סדר, אבל בינתיים אנו נמצאים בתפר.

אילן שוחט: אי אפשר כך לפתוח את שנת הלימודים.

אילן שוחט: אני לא יודע מה זה בג"ץ, אני לא יודע מה זה משרד החינוך.

אילן שוחט: אני מכיר רק את ההורים שאין להם 800 שקל לשנה עבור חינוך ילדיהם ורוצים מהם 800 שקל לחודש.

אילן שוחט: נעשה כאן עוול ונעשית כאן טעות.

אילן שוחט: כבר 3 חודשים אנחנו מתכתבים ומסבירים.

אילן שוחט: נמצאים כאן הורים מערד ומאילת ומקצרין ומכל האזורים האלה.

אילן שוחט: רבים לא יכלו להגיע.

אילן שוחט: אנחנו את שנת הלימודים לא פותחים.

אילן שוחט: זה יבוא אל פתחכם.

אילן שוחט: אנחנו מאוד-מאוד נחושים כי אפילו אם נרצה לפתוח אנחנו לא יכולים להצדיק את ההחלטה, אין לנו איך להסביר אותה.

אילן שוחט: אנחנו מקווים, אדוני היושב-ראש, שהבמה הזאת תשמש לנו קול ושמישהו יתעורר.

אילן שוחט: כאשר רוצים למצוא פתרונות, מוצאים פתרונות.

אילן שוחט: כפי שהציג מר סמי בר לב, שבעה פלוס טבריה, או שמונה פלוס זה – צריך למצוא כאן פתרון לתקופת ביניים.

אילן שוחט: תודה רבה.

זבולון אורלב: אדוני המנכ"ל, למען האמת מר בר לב, שאנחנו מכירים כבר כמה עשרות שנים, ואני בהחלט רואה בו ראש רשות אחראי וראוי, ועובדה שהוא נבחר פעם אחרי פעם, פנה אליי לראשונה.

זבולון אורלב: אמרתי לו: "הבג"ץ ביטל את החלטות הממשלה בדבר אזורי עדיפות לאומית ולכן צריך לחוקק חוק".

זבולון אורלב: במסגרת חוק ההסדרים הקואליציה הכניסה שינויים, אגב שחלקם אפילו היו בניגוד לדעת הממשלה, על מנת לתת לממשלה תשתית חוקית, כדי שהממשלה ומשרדי הממשלה יוכלו להחזיר את אזורי העדיפות הלאומית כי הטענה בבג"ץ היתה שלממשלה אין סמכות להחליט, אין לה על מה להישען.

זבולון אורלב: והנה באה הכנסת וחוקקה חוק ועכשיו יש על מה להישען.

זבולון אורלב: כאשר מר בר לב פנה אליי בפעם השנייה אמרתי לו: "מה אתה רוצה?

זבולון אורלב: עכשיו יש חוק אז הכול חוזר לקדמותו ותפסיק לבלבל לי את המוח", משהו כזה.

זבולון אורלב: אבל אני יודע שהוא לא מבלבל את המוח.

זבולון אורלב: באחת הפגישות אמרתי לך, אדוני המנכ"ל, שאני לא מבין מה קורה כאן.

זבולון אורלב: לכאורה, על-פי הבנתי, כרגע אין שום מניעה שמשרד החינוך יקבע אזורי עדיפות לאומית בהסתמך על החוק.

זבולון אורלב: אינני בקי אם צריך גם החלטת ממשלה או לא.

זבולון אורלב: אם צריך החלטת ממשלה – תביאו החלטת ממשלה.

זבולון אורלב: אני לא רואה מה הבעיה.

זבולון אורלב: הרי הכסף היה קיים, הרי היה תקציב לאזורי עדיפות לאומית.

זבולון אורלב: אם עכשיו הכסף לא קיים השאלה איפה הכסף, לאן הכסף הלך, ואם מישהו לקח אותו אז שיחזיר אותו.

זבולון אורלב: לכן נעניתי לבקשה לקיים כאן את הדיון הזה עוד לפני פתיחת שנת הלימודים כי בסך הכול מדובר באמת באזורי עדיפות לאומית.

זבולון אורלב: אין שום סיבה שמקומות שמשרד החינוך קבע שהם אזורי עדיפות לאומית – הבג"ץ ביטל את החלטת המשרד, אבל המשרד קבע שהם אזורי עדיפות לאומית – לא ימשיכו לקבל תמיכה.

זבולון אורלב: אם באזורים האלה לא יקבלו אז אני לא יודע באילו אזורים כן יקבלו.

זבולון אורלב: עוד לפני שנציגי משרד החינוך יענו, ביקש גם חבר הכנסת אלכס מילר.

זבולון אורלב: בבקשה.

אלכס מילר: תודה אדוני היושב-ראש.

אלכס מילר: הופתעתי מאוד כאשר לפני כמה ימים התקשר אליי בטלפון סגן ראש עיריית צפת, מר ארקדי בארסט, וטען שהם באים לוועדת החינוך כי ביטלו להם את התקצוב לתלמידים.

אלכס מילר: שאלתי: איך זה יכול להיות?

אלכס מילר: התחלתי לבדוק והסתבר שמקומות במרכז הארץ, כמו בני-ברק וכולי, נהנים מן ההטבה ופתאום מסתבר שכל שאר המקומות יוצאים מן העניין.

אלכס מילר: אנחנו מדברים על תקופה קשה מאוד לפריפריה במדינת ישראל.

אלכס מילר: לא רק שמקומות העבודה מצטמצמים והמפעלים עוזבים את הפריפריה, לא רק שמחיר הנדל"ן יורד בצורה דרמטית שם, אלא גם החינוך הופך להיות יקר.

אלכס מילר: אז מדוע להישאר בפריפריה?

אלכס מילר: למה שלא יעברו כולם למרכז הארץ?

אלכס מילר: גם ייהנו כאן מן ההטבות בחינוך, גם יקבלו עבודה וגם המחיר של הדירות יעלה.

אלכס מילר: אדוני היושב-ראש, הגיע הזמן שגם אם מתקבלות החלטות בבג"ץ וגם אם המחוקק קבע דרך חוק ההסדרים לאפשר למשרד לקבוע על-פי הצרכים הלאומיים את אזורי העדיפות, אני חושב שאנחנו צריכים להיות כאן באמת די קשוחים בעניין הזה, לקבל החלטה ולאפשר לאותם ילדים והורים, לפחות בתחום הזה להיות רגועים.

אלכס מילר: אחרת נפספס כאן הזדמנות טובה מאוד לפתח את הפריפריה במדינת ישראל.

זבולון אורלב: תודה רבה.

זבולון אורלב: אדוני המנכ"ל, קודם כול היועצת המשפטית?

שמשון שושני: תפתח היועצת המשפטית.

שמשון שושני: אנחנו עובדים על-פי החוק.

דורית מורג: אני מבקשת להציג את המסגרת המשפטית.

דורית מורג: היה בג"ץ בנושא עדיפות לאומית שפסל את אזורי העדיפות הלאומית שקבעה בזמנו הממשלה, ופסל גם באופן פרטני את כל אזורי העדיפות הלאומית שנקבעו על-ידי משרד החינוך, את הרשימה שמשרד החינוך הסתמך עליה בשל קביעת אזורי העדיפות הלאומית על-ידי הממשלה בזמנו.

דורית מורג: התנהלו דיונים ארוכים מאוד בבג"ץ.

דורית מורג: במסגרת הדיונים האלה משרד החינוך ביקש וקיבל מספר פעמים ארכות כדי להמשיך וליישם, כדי להפחית בהדרגה את ההטבות שניתנו.

דורית מורג: אכן לפי פסיקת בג"ץ החל משנת הלימודים הבאה אין יותר אפשרות להסתמך על מה שהיה בעבר.

דורית מורג: זאת אומרת, הרשימה שהיתה קודם נפסלה על-ידי בג"ץ.

דורית מורג: בינתיים חוקקה הכנסת, על-פי הצעת הממשלה, חוק מסגרת שמסמיך את הממשלה לקבל החלטות בנושא עדיפות לאומית לפי פרמטרים מסוימים.

זבולון אורלב: ב-16 ביולי 2009.

דורית מורג: משרד החינוך לא קובע אזורי עדיפות לאומית לפי החוק, אלא הממשלה.

דורית מורג: מה שמשרד החינוך יכול לקבוע זה עדיפויות.

זבולון אורלב: גם קודם הוא לא קבע.

זבולון אורלב: גם קודם הוא היה זקוק להחלטת ממשלה.

דורית מורג: נכון.

דורית מורג: כרגע אין עדיין – ויכול להיות שתהיה – החלטת ממשלה בנוגע לישובים שייכללו באזורי העדיפות הלאומית.

זבולון אורלב: השאלה למה משרד החינוך לא ביקש שתתקבל החלטת ממשלה על אזורי עדיפות.

דורית מורג: כרגע אין עדיין החלטת ממשלה, שצריכה להיות מן הסתם החלטה רוחבית בנושא הפריפריה והמרכז.

דורית מורג: אני לא נכנסת לתוכן החלטת הממשלה.

אבי גור: מה הפתרון?

דורית מורג: אין בשלב זה החלטת ממשלה בנוגע לקביעת אזורי העדיפות הלאומית.

דורית מורג: משרד החינוך יכול לקבוע עדיפויות בתקציבים שלו עקב פרמטרים פדגוגיים חינוכיים.

דורית מורג: הוא לא קובע אזורי עדיפות לאומית.

דורית מורג: בנושא הזה אני רוצה להזכיר דבר נוסף.

דורית מורג: היתה תמיכה בתשלומי הורים – מדובר על השתתפות הממשלה בתשלומי הורים לגני ילדים – והתשלומים האלה נעשו לפי אזורי עדיפות לאומית, וזה הופסק.

דורית מורג: מה שכן נשאר במשרד החינוך זה השתתפות לגבי תשלומי הורים אשר לא יכולים לשלם בשל מצבם הסוציו-אקונומי.

דורית מורג: זה למעשה השתתפות רוחבית בסיוע להורים פרטניים שצריכים לקבל השתתפות דרך הרשויות המקומיות בתשלומים לגני הילדים בגלל מצבם הסוציו-אקונומי.

דורית מורג: זה קיים.

דורית מורג: זה לא היה לפי אזורי עדיפות לאומית אלא כלל ארצי.

דורית מורג: ודבר נוסף, יש חוק לימוד חובה לפי תיקון מספר 16, לפיו יש לימוד חובה בהדרגה החל מגיל 3 ומגיל 4.

דורית מורג: החוק הזה מוחל בהדרגה לפי צווים.

דורית מורג: יצאו שני צווים.

דורית מורג: צו אחד יצא בשנת 1999 והשני בשנת 2001.

דורית מורג: לכן אנחנו מוצאים ישובים מסוימים שנכללים בצו, שלמעשה חל לגביהם חוק לימוד חובה לפי צו.

דורית מורג: שם לימוד חובה מתחיל בגיל 3.

זבולון אורלב: זה נקבע לפי אשכולות, כמדומני.

דורית מורג: זה נקבע לפי האשכולות, לפי פרמטרים מסוימים.

דורית מורג: הצו האחרון כלל באמת את האשכולות הנמוכים ביותר, הוספו אשכולות מספר 1 ו-2.

זבולון אורלב: ולכן בני-ברק כלולה בזה.

דורית מורג: ישובים במצב סוציו-אקונומי נמוך הוספו לצו.

דורית מורג: זאת אומרת, הם חייבים בלימוד חובה לפי החוק.

דורית מורג: לכן אנחנו רואים בכל זאת עדיין רשימת ישובים.

דורית מורג: אין יותר השתתפות בתשלומי הורים – בלי קשר למצב סוציו-אקונומי – לפי עדיפות לאומית, בזה לא יכולנו להמשיך.

זבולון אורלב: תודה רבה.

שמואל בר לב: כרגע הבעיה איננה משפטית, אלא תלויה בהחלטה של משרד החינוך, ואגיד מדוע.

שמואל בר לב: הייתי בקשר עם הלשכה המשפטית, עם עו"ד שנית הראל.

שמואל בר לב: היועץ המשפטי שלנו פנה אליה.

שמואל בר לב: אחרי התכתבות ארוכה, הפנייה האחרונה מ-5 באוגוסט טרם נענתה.

שמואל בר לב: אני רוצה לצטט את החלטת הכנסת.

שמואל בר לב: הם לא צריכים להחליט עכשיו על חוק עדיפות לאומית חדש.

שמואל בר לב: זה יהיה כאשר הממשלה תעשה סדר.

שמואל בר לב: כתוב שם בפירוש: "החלטת ממשלה שניתנה ערב תחילתו של פרק זה שלא לפי הוראות חיקוק ומקנה הטבות לישוב או לאזור על בסיס עדיפות לאומית" – וכן אכן היה – "תתבטל בתום שנתיים וחצי מיום תחילתו של החוק".

שמואל בר לב: לא עכשיו תתבטל, אלא תתבטל בתום שנתיים וחצי.

שמואל בר לב: אתם מפרשים לא נכון את החוק.

שמואל בר לב: לכן הסוגייה לא משפטית.

שמואל בר לב: יש כאן חוות דעת משפטית מנומקת שלא נענתה על-ידכם, ואני מניח שזה לא במקרה.

שמשון שושני: אל מי זה נשלח?

שמואל בר לב: לעו"ד שנית הראל, עם העתק לשר ולמנכ"ל.

שמואל בר לב: אני גם פקססתי את זה לחבר הכנסת זבולון אורלב ולכל ראשי הערים.

זבולון אורלב: בגלל זה מתקיים כאן הדיון.

שמואל בר לב: לכן נתבקש הדיון.

שמואל בר לב: השאלה הכי חשובה נשאלה על-ידי יושב-ראש הוועדה: לאן הלך הכסף?

שמואל בר לב: לדברים חשובים יותר מזה?

שמואל בר לב: יש לכם היום בסיס משפטי.

שמואל בר לב: אין נימוק משפטי לא לתת את זה.

שמואל בר לב: יש את התקציב הזה, הכול הופיע בתקציב משרד החינוך.

שמואל בר לב: יואיל המשרד לתקן את העיוות שהוא עשה.

שמואל בר לב: הרשימה שאת מציגה היא לא רק על בסיס סוציו-אקונומי.

שמואל בר לב: ישוב שהוחל עליו חוק חינוך חובה מגיל 3 לפני 10 שנים, כמו יקנעם, שהיה באשכול 4, עכשיו הוא כבר באשכול 8, אבל הוא ממשיך לקבל חוק חינוך חובה מגיל 3 על אף שהוא במרכז הארץ.

שמואל בר לב: העיוותים בלתי נסבלים.

שמואל בר לב: אי אפשר להמשיך עם העיוות הזה.

שמואל בר לב: תעשו סדר.

דורית מורג: מי שבאמת היה בצו והחוק כבר התחיל לחול עליו - - -

שמואל בר לב: זה נשאר לנצח, לא מתקנים.

דורית מורג: נכון, משום שהחוק צריך להיכנס לתוקף בהדרגה.

אילן שוחט: לא רוצים לעבוד קשה.

זבולון אורלב: בבקשה, תשובת המנכ"ל.

שמשון שושני: יש לי תשובה קצרה מאוד.

שמשון שושני: אם הייתי יכול לעזור, הייתי עוזר.

שמשון שושני: אם לא אתה תאמר לנו אלא היועצים המשפטיים שלנו יגידו לנו שבלי החלטת ממשלה אנחנו יכולים לעשות, נעשה.

שמשון שושני: ביררתי גם עם הייעוץ המשפטי במשרד ראש הממשלה.

שמשון שושני: משרד ראש הממשלה צריך ליישם את חוק ההסדרים והממשלה צריכה להחליט על סדר עדיפות לאומי.

שמשון שושני: זאת התשובה הראשונה.

שמשון שושני: התשובה השנייה, אני רוצה לומר בצורה ברורה, אני לא יודע לאן הלך הכסף, אבל הכסף איננו.

שמשון שושני: אם אני צריך לשער לאן הוא הלך, אני יכול להגיד לך.

שמשון שושני: על עוד היבט אחד חל הבג"ץ – האחזקה של בתי-הספר העל-יסודיים.

שמשון שושני: כדי להכליל ישובים חדשים וכדי להמשיך עם האחזקה של בתי-הספר במדינת ישראל היה צריך לחפש מימון, אבל הוא לא בסדר גודל כזה של חינוך חובה לגילאי 3-4 שלדעתי יכול להגיע להרבה מאוד עשרות מיליוני שקלים.

שמשון שושני: אז אני לא יודע כי אני בסך הכול עוד מעט רק 4 חודשים בתפקיד.

שמשון שושני: אני לא יודע.

שמואל בר לב: אדוני היושב-ראש, יש כאן מצב שאי אפשר לקבל אותו.

שמואל בר לב: הכנסת מקבלת החלטה כדי לתקן מצב מסוים, הפתרון המשפטי לא קיים עדיין והם ממשיכים בענייניהם.

זבולון אורלב: אדוני מנכ"ל משרד החינוך, אנחנו נמצאים כרגע במצב אבסורדי, שישובים שהיו באזורי עדיפות, גם בגלל היותם בפריפריה או בגלל מצב סוציו-אקונומי או כי הם באזורי סיכון ובקו העימות – נדמה לי שאלה שלושת הפרמטרים העיקריים – אבסורד שישובים כאלה שהמשרד קבע בזמנו שהם אזורי עדיפות לאומית לא נמצא להם פתרון בראשית שנת הלימודים למרות שהכנסת אפשרה ונתנה את התשתית החוקית, לפחות ברמה של חוק.

זבולון אורלב: אני אומר לך מניסיון, אני לא זוכר בעבר שהממשלה קיבלה החלטה גורפת, בהחלטה אחת על כל משרדי הממשלה.

זבולון אורלב: יכול להיות שלמשרד התיירות יש עניין לקדם את נתניה, שנמצאת במרכז הארץ, ולא לקדם את קריית שמונה כי אין שם תיירות, אז הוא יכול לתת עדיפות לנתניה ולא לקריית שמונה, ובתעשייה ייתכן שיש בכלל אזורים מועדפים אחרים.

זבולון אורלב: משרד החינוך קבע את הפרמטרים שלו ואנו עומדים כרגע במצב אבסורדי, שישובים שנמצאים במרחק ממרכז הארץ וגם במצב סוציו-אקונומי נמוך לא יכולים לשלם לגני הילדים.

זבולון אורלב: לא בדקתי עם הלשכה המשפטית את הטענה שעל-פי החוק אין שום מניעה להפעיל את אזורי העדיפות גם בלי החלטת ממשלה.

זבולון אורלב: אני מודה שלא בדקתי את זה כי מי שצריך להחליט כאן זה לא הלשכה המשפטית של הכנסת אלא הלשכה המשפטית של משרד החינוך.

שמשון שושני: נשמח לקבל חוות דעת.

זבולון אורלב: אני מבקש, אם אפשר, שתהיה התייחסות מיידית ממש, ברמה של ימים ספורים - - -

דורית מורג: אני לא יודעת על מה מדובר.

זבולון אורלב: מר סמי בר לב ייתן לך את המכתב.

זבולון אורלב: אני מבין שעו"ד שנית הראל קיבלה אותו.

שמשון שושני: גם אני לא יודע על מה מדובר.

זבולון אורלב: אנחנו מבקשים, אם אפשר, עד יום שני לקבל מכם תשובה כלשהי, התייחסות לחוות הדעת המשפטית הזאת, האם קיימת חובה או לא קיימת חובה.

זבולון אורלב: גם תתנו איזה צפי, מתי אתם מתכוונים לפנות לממשלה ולבקש שתקבע אזורי עדיפות.

זבולון אורלב: אני מניח שתבקשו פחות או יותר את אותם אזורי עדיפות שהיו בעבר.

זבולון אורלב: האם אילת לא תהיה באזורי העדיפות?

זבולון אורלב: רמת הגולן לא תהיה באזורי העדיפות?

זבולון אורלב: צפת לא תהיה באזורי העדיפות?

זבולון אורלב: הרי הדברים האלה ברורים.

זבולון אורלב: לי הדברים מאוד-מאוד ברורים.

זבולון אורלב: בתוך עמנו אנו חיים.

זבולון אורלב: לא יהיו כאן שינויים מי-יודע-מה.

זבולון אורלב: אני לא רוצה לסיים את הישיבה הזאת בכך שהוועדה רשמה לפניה את הטענות של הצדדים ואז נלך הביתה, כי אני רואה את הבעיה לא פתורה.

זבולון אורלב: זאת בעיה גדולה מאוד.

זבולון אורלב: אני לא בטוח שהבעיה תיפתר ב-1 בספטמבר.

שמשון שושני: היא לא תיפתר ב-1 בספטמבר, אני מבטיח לך.

זבולון אורלב: בתוך עמנו אנו חיים.

זבולון אורלב: אבל לפחות לדעת מה המתווה של הפתרון.

זבולון אורלב: אז אני מבקש, ד"ר שושני, אם אפשר לקבל על כך תשובה עד יום שני.

זבולון אורלב: קחו את המכתב.

שמשון שושני: נשתדל.

שמואל בר לב: אני מבקש להיות מוזמן לישיבה ביום שני כדי לשמוע את התשובה.

זבולון אורלב: אתה תוזמן.

זבולון אורלב: תודה רבה, רבותי.

זבולון אורלב: הישיבה נעולה.